কংগ্রেস অফিসে ভাঙচুরের ঘটনায় গ্রেফতার শিবম সিং!

ওয়েব ডেস্ক : কংগ্রেস অফিসে ভাঙচুরের ঘটনায় গ্রেফতার বিজেপি নেতা রাকেশ সিং (Rakesh Singh)-এর ছেলে শিবম সিং ( Shivam Singh)। তবে এই ঘটনায় এখনও পলাতক রাকেশ সিং। তবে তাঁকে না পেয়ে সোমবার তাঁর ছেলেকে গ্রেফতার করে এন্টালি থানার পুলিশ।

বিহারে এক সভা থেকে প্রধানমন্ত্রী নরেন্দ্র মোদি (Narendra Modi) ও তাঁর মায়ের বিরুদ্ধে অশ্রাব্য ভাষা ব্যবহার করার অভিযোগ উঠেছিল লোকসভার বিরোধী দলনেতা তথা কংগ্রেস সাংসদ রাহুল গান্ধির (Rahul Gandhi) বিরুদ্ধে। এর পরেই শুক্রবার মৌলালীতে বিধান ভবনে কংগ্রেসের কার্যালয়ে হামলা চালিয়েছিল বিজেপি কর্মীরা। সনিয়া গান্ধী, রাহুল গান্ধীর ছবিতে কালি দিয়ে, ছবি ছিঁড়ে দেওয়া হয়। সেই ভিডিও ভাইরাল হয়েছিল। তাতে দেখা গিয়েছিল, রাকেশ সিং-কে। এর পর থেকে তাঁর খোঁজে তল্লাশি শুরু করেছিল পুলিশ।

আরও খবর : ১ সেপ্টেম্বর থেকে কমল কমার্শিয়াল গ্যাসের দাম

রবিবার, ৩১ অগাস্ট রাকেশ সিং-এর বাড়িতে তল্লাশি চালায় পুলিশ। তবে সেখানে গিয়ে বিজেপি নেতার খোঁজ পাননি তদন্তকারীরা। তার পরেই ছেলে শিবমকে বাবার বিষয়ে জিজ্ঞাসা করা হলেও তিনি কোনও তথ্য দেননি বলে সূত্রের খবর। তাঁর কথায় অসঙ্গতি মেলে জানা যায়। এর পরেই বিজেপি নেতার ছেলেকে গ্রেফতার করে পুলিশ।

পুলিশ সূত্রে খবর, ঘটনার পরেই পলাতক রাকেশ সিং। তবে পুলিশ জানতে পারে বিজেপি নেতা একটি গাড়ি নিয়ে ঘুরছেন। আর এই গাড়িটিই হামলার সময় ব্যবহার করা হয়েছিল। তদন্তে অসহযোগিতা ও হামলায় ব্যবহৃত গাড়িটি শিবমের নামে হওয়ায় তাঁকে গ্রেফতার করে এন্টালি থানার পুলিশ।